वाराणसी ज़िले के अनेई गांव की सुदामा आदिवासी सफ्फा-सफ्फा कहिथे, "गर मोर करा कऊनो चारा रतिस, त मंय कभू अस्पताल नई जातेंव. उहाँ हमर संग जानवर जइसने बेवहार करे जाथे. डॉक्टर खुद हमर देखभाल नई करंय अऊ नर्स मन आपस मं गोठियावत रहिथें, 'ये लोगन मन कइसने रहिथें! ये बस्सावत लोगन मन कहाँ ले आथें?'" सुदामा ह सुरता करत वो सब्बो बात बतावत रहिस के कइसने, कब अऊ काबर वो ह अपन पहिली के पाचों लइका ला घरेच मं जनम दे रहिस.
बीते 19 बछर मं सुदामा के नौ लइका होय हवंय. वइसे त वो ह 49 बछर के हवय, ओकरे बाद घलो अभू तक ले ओकर महवारी बंद नई होय हवय.
वो ह बड़ागांव ब्लॉक के एक गांव के एक छोर मं, तीन कम तीन कोरी परिवार वाले मुसहर बस्ती मं रहिथे. वो बस्ती के दूसर तरफ ऊँच जात कहेइय्या ठाकुर, बाम्हन अऊ गुप्ता लोगन मन के घर हवंय, संगे संग, उहां कुछेक दूसर अनुसूचित जाति - चमार, धारकर, पासी परिवार मन अऊ मुसलमान मन के घलो कुछेक घर हवंय. बस्ती मं ये समाज ले जुरे कतको किसिम के चलन देखे ला मिलथे, जइसने-अधनंगा धुर्रा मं सनाय लइका मन, वो मन के तीर मं भिनभिनावत माछी, खई-खाय ले भरे चेहरा, अऊ कऊनो किसिम के साफ-सफई घलो नई. फेर, ये जम्मो ला तीर ले देखे के बाद कुछु अऊ कहिनी आगू आथे.
अनेई गांव के ओकर कुपोषित बस्ती (जऊन ला घेटो कहे जियादा बने होही) के मंझा मं, फूस ले बने कुरिया के बहिर खटिया मं सुदामा हवय. वो ह जऊन खटिया मं बइठे हवय ओकर डहर आरो करत कहिथे, "हमन वो बखत ला घलो देखे हवन, जब हमर समाज ला खटिया रखे के इजाजत नई रहिस. सिरिफ ऊँच जात मन करा ये हक रहिस. गर गाँव मं घूमत ठाकुर हमन ला अइसने खटिया मं बइठे देख लेतिस, त न जनी हमन ला काय-काय, सुने-देखे ला परय!" इहाँ ओकर मतलब जात ला लेके गारी ले भरे अतियाचार रहिस.
हाथ हलावत वो ह अपन बेटी ला परोस के कुछेक माईलोगन ला बलाय ला कहिथे, अरे जाओ, और जाके चाची लोगो को बुला लाओ." वो ह कहत रहिथे, "जब मोर बिहाव होय रहिस, तब मंय 20 बछर के रहेंव. तीन-चार लइका होत तक ले मोला कंडोम धन अपरेसन (नसबंदी) के बारे मं कुछु पता नई रहिस. जब मोला पता चलिस त मंय येला करवाय के साहस नई कर सकंय. मंय आपरेसन ले होय दरद ले डरत रहेंव." आपरेसन करवाय सेती वो ला 3 कोस दूरिहा बड़ागांव ब्लॉक मुख्यालय के एक ठन प्राथमिक स्वास्थ्य केंद्र (पीएचसी) जाय परतिस. इहाँ के पीएचसी मं ये किसिम के आपरेसन के सुविधा नई ये.
सुदामा घरेलू महतारी आय अऊ ओकर 57 बछर के घरवाला रामबहादुर खेत मजूर आय. सुदामा कहिथे, ये बखत वो ह धान के खेत मं बूता करे गे हवंय. ये बोनी के बखत आय. फसल लुये के बाद, वो ह दीगर लोगन मन जइसने काम वाले जगा मं मजूरी सेती तीर-तखार के सहर मं पलायन कर जाथें.
इहाँ मुसहर समाज के अधिकतर मरद भूमिहीन मजूर आंय, फेर कुछेक परिवार अधिया, तीसरिया या चौथिया (तय हिस्सा के मुताबिक आधा,तिहाई धन एक चऊथा हिस्सा पाय बर दीगर के खेत ला कमाय) ले के खेती करथें. सुदामा के घरवाला तीसरिया हिस्सा मं कमाथे अऊ ओकर ले जऊन घलो मिलथे ओकर कुछु हिस्सा बेंच के अपन परिवार के जरूरत के जिनिस बिसोथे.
आज सुदामा ह दिन के खाय मं भात रांधे हवय. कुरिया के भीतरी चूल्हा के ऊपर मं भात के गंजी रखाय हवय. खाय के नांव मं, ये परिवार ह अधिकतर बेर भात मं थोकन नून धन तेल डालके खाथे. गर कऊनो बने दिन आगे, त थारी मं नून अऊ तेल के जगा दार, साग धन कुकरी साग आ जाथे. उहिंचे हफ्ता मं एके बेर रोटी बनथे.
ओकर बेटी साधनाअपन भाई-बहिनी ला स्टील के थारी मं परोसत कहिथे, हमन आमा अथान के संग भात खाबो. सबले नान लइका अनुज, साधना के थारी मं खाथे फेर राम बालक अऊ बिकास एके थारी मं खाथें.
परोस के कुछेक माईलोगन मन अब तक ले हमर तीर आ गे रहिन. वो मन ले एक 32 बछर के संध्या घलो रहिन, जेन ह बीते पांच बछर ले मानवाधिकार जन निगरानी समिति के सदस्य हवंय. संध्या गोठ-बात ला अनीमिया के भारी समस्या ले करथें. फेर, 2015-16 के राष्ट्रीय परिवार स्वास्थ्य सर्वेक्षण-4 ( एनएफएचएस-4 ) मं कहे गे हवय के उत्तर प्रदेश के 52 फीसदी माईलोगन मन मं अनीमिया होय सकत हवय. संध्या कहिथें के अनेई के सौ फीसदी माईलोगन मन मं मध्यम धन भारी अनीमिया ले जूझत हवंय.
संध्या कहिथें, हमन हालेच मं ये गाँव के सब्बो माईलोगन मन के पोषन - जाँच करेन अऊ ये जाँच मं हमन ला मिलिस के वो मन के ककरो घलो हीमोग्लोबिन 10 ग्राम/डीएल ले ऊपर नई ये. वो मन मं हरेक मं खून के कमी हवय. येकर छोड़, माईलोगन मं ल्यूकोरिया अऊ कैल्शियम के कमी दूसर आम समस्या आय.
सुदामा के 47 बछर के परोसी दुर्गामती आदिवासी कहिथें, डॉक्टर हमर संग ऊँच-नीच करथें. फेर ये कऊनो नवा बात नई ये, अऊ असल लड़ई घरेच ले सुरु हो जाथे. हमन ला सरकार, डॉक्टर अऊ हमर घरवाला, सब्बो नीचा दिखाथें. वो (मरद) सिरिफ देह सुख पाय ला जानथें. ओकर बाद वो मन के कऊनो लेना-देना नई रहय. वो मन ला लागथे के सिरिफ परिवार के पेट भरेच के जिम्मेदारी ऊँकर आय. बाकी सब्बो बूता हम माईलोगन मन के जिम्मा आय. ये कहत-कहत दुर्गामती कलबला जाथे.
45 बछर के मनोरमा सिंह कहिथें, "हरेक समाज मं माईलोगन मनेच आपरेसन कराथें." मनोरमा आशा कार्यकर्ता आंय, जऊन ह आयरन के गोली बांटे अनेई आय हवंय. वो ह कहिथें सरी गाँव के चक्कर मार लेवव तुमन ला एको घलो मरद नई मिलय जेकर नसबंदी होय हे. भगवान जाने लइका जन्माय अऊ आपरेसन करवाय सिरिफ माईलोगन के काम काबर हवय." 2019-21 के एनएफएचएस-5 ले पता चलथे के वाराणसी मं सिरिफ 0.1 फीसदी मरद मन के नसबंदी होईस, फेर माईलोगन के आंकड़ा 23.9 फीसदी हवय.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
जिज्ञासा मिश्रा ठाकुर फैमिली फाउंडेशन ले स्वतंत्र पत्रकारिता अनुदान के माध्यम ले सार्वजनिक स्वास्थ्य अऊ नागरिक स्वतंत्रता ऊपर लिखथें. ठाकुर फैमिली फाउंडेशन ह ये रिपोर्ताज के बिसय मं कऊनो संपादकीय नियंत्रण नई करे हवय.
जिज्ञासा मिश्रा के चित्रन ह पटचित्र चित्रकला परंपरा ले प्रेरित हवय.
